Predkladacia  správa

Materiál „Návrh na zloženie delegácie Slovenskej republiky na zasadnutí VI. Ministerskej konferencie Svetovej obchodnej organizácie v dňoch 13. – 18. decembra 2005 v  Hongkongu” sa predkladá ako iniciatívny materiál.

V dňoch 13. - 18. decembra. 2005 sa v  Hongkongu, Číne, uskutoční VI. Ministerská konferencia Svetovej obchodnej organizácie (WTO). Ministerská konferencia (MK) je najvyšším výkonným orgánom WTO. Má výhradné právo prijímať záväzné rozhodnutia ku všetkým otázkam multilaterálneho obchodného systému a k dohodám WTO. Na MK v Hongkongu sa očakávajú rokovania, ktorých cieľom bude prijať modality pre prebiehajúce nové kolo rokovaní o liberalizácii obchodu pod názvom Rozvojová agenda z Dohy (DDA), ktoré boli naštartované na IV. MK v Dohe, Katar, v novembri 2001. Na VI. MK ministri súčasne zhodnotia priebeh a dosiahnutý pokrok negociácií a určia termíny na zavŕšenie rokovaní. 

Predloženie predmetného materiálu vychádza z požiadavky organizátora konferencie, ktorý pre zabezpečenie jej úspešného priebehu a bezpečnosti členov delegácií jednotlivých členských krajín WTO počas konferencie požaduje čo najskoršie oznámenie zloženia delegácií, pričom ukončenie rezervácie ubytovania bolo stanovené na 15. máj 2005. Cestovné a pobytové náklady budú hradené z rozpočtov príslušných rezortov.
 
Zásady postupu delegácie na rokovaniach v priebehu konania konferencie budú predmetom materiálu, ktorý ministerstvo hospodárstva pripraví na základe prebiehajúcich rokovaní na pôde Svetovej obchodnej organizácie a ktorý predloží na schválenie vláde SR v novembri 2005.

Otázka WTO a multilaterálneho obchodného systému je v kompetencii MH SR. Vstupom SR do EÚ je agenda WTO riešená v rámci spoločnej obchodnej politiky EÚ v príslušných výboroch a pracovných skupinách EÚ, ktoré sú primárne zastrešované MH SR. V nadväznosti na uvedené bude MH SR spolupracovať s príslušnými ústrednými orgánmi štátnej správy priebežne podľa prerokúvanej agendy. Pred konaním ministerskej konferencie uskutoční MH SR koordinačné stretnutia zainteresovaných rezortov. 

Materiál nemá žiadny finančný, ekonomický a environmentálny vplyv ani vplyv na zamestnanosť. 

Materiál bol predmetom medzirezortného pripomienkového konania, ktorého vyhodnotenie je uvedené v samostatnej časti. Na rokovanie vlády SR sa predkladá bez rozporov.